આજે નિશિતમામાના લગ્નના ગણપતિ ગ્રહશાંતિ છે. હું ને ગીતાબા ૪ વાગ્યાના ઉઠી ગયા છીએ. ગીતાબા જરા ચિંતામાં છે. ઘરમાં પ્રસંગ હોય એટલે બધુ બરાબર થશે કે કેમ, આવનાર માણસો બરાબા સચવાશે કે કેમ એની ચિંતા થાય એ સ્વાભાવિક છે. ગીતાબાએ નાહીને પૂજા પણ કરી લીધી છે. ભગવાનના ફોટા લૂછી, ભગવાનને નવડાવી ચાંદલ્લા કરી પ્રસાદ પણ ધરાવી દીધો છે. અને ભગવાનને જમાડવા માટેનું ભજન પણ ગાઇ લીધુ છે. ભજન સાંભળતા સાંભળતા મને લાગ્યું કે હું આણંદમાં નહિ પણ કોઇ બીજી જગ્યાએ જ કે ગામડાના શુધ્દ્ધ વાતાવરણમાં છું. જ્યાં ઘરની સ્ત્રી ભગવાનની પૂજા કરે ને ભજન ગાય કે મંદિરનો ઘંટારવ સંભળાય ને પ્રભાતિયા ગવાતા હોય. તને થશે કે આ પ્રભાતિયા શું છે? પ્રભાત એટલે કે સવાર અને સવારે ગવાતા ભગવાનના ગીતો ને પ્રભાતિયા કહેવાય. મને નરસિંહ મહેતાના પ્રભાતિયા બહુ ગમે છે.